AIŠKINAMASIS RAŠTAS

Dėl garantijos UAB „Molėtų švara“ suteikimo

 **1. Parengto tarybos sprendimo projekto tikslai ir uždaviniai**

Molėtų rajono savivaldybės tarybos 2018 m. spalio 25 d. sprendimu Nr. B1-237 „Dėl investicinio projekto „Molėtų gimnazijos pastato ir jo inžinerinių sistemų fizinių ir energinių savybių gerinimas“ įgyvendinimo“ buvo pritarta, kad Molėtų rajono savivaldybės valdoma įmonė UAB „Molėtų švara“ įgyvendintų investicinį projektą „Molėtų gimnazijos pastato ir jo inžinerinių sistemų fizinių ir energinių savybių gerinimas“. Projekto įgyvendinimui UAB „Molėtų švara“ gautų 709217 eurų lengvatinę paskolą pagal Lietuvos Respublikos finansų ministerijos ir Lietuvos Respublikos aplinkos ministerijos įsteigto Savivaldybių pastatų fondo finansinę priemonę „Paskolos savivaldybių pastatų modernizavimui, finansuojamos iš Europos regioninės plėtros fondo“. Kreditoriai suteiktų lengvatinę paskolą UAB „Molėtų švara“, jei Molėtų rajono savivaldybė suteiktų garantiją Molėtų rajono savivaldybės valdomai įmonei.

 2019 m. sausio 15 d. gautas AB „Šiaulių bankas“ raštas „Dėl sprendimo finansuoti“. Kreditorius informuoja, kad UAB „Molėtų švara“ galėtų suteikti kreditą projekto finansavimui su nurodytomis preliminariomis sąlygomis. Viena iš nurodytų sąlygų yra kaip užtikrinimo priemonė - 100 procentų Molėtų rajono savivaldybės garantija.

Lietuvos Respublikos vietos savivaldos įstatyme numatyta, kad savivaldybės taryba, turėdama savivaldybės kontrolieriaus (Kontrolės ir audito tarnybos) išvadą, gali primti sprendimus dėl garantijų suteikimo ir laidavimo kreditoriams už savivaldybės kontroliuojamų įmonių imamas paskolas.

 2019 m. vasario 11 d. gauta Molėtų rajono savivaldybės kontrolės ir audito tarnybos audito išvada Nr. KI-1 „ Dėl Molėtų rajono savivaldybės galimybės suteikti iki 709217 eurų garantiją už UAB „Molėtų švara“ imamą 10 metų paskolą“ apie atliktą savivaldybės prisiimtų įsipareigojimų pagal garantijas auditą ir teisės aktų atitikimą.

 Pagal 2019 m. valstybės biudžeto ir savivaldybių biudžetų finansinių rodiklių patvirtinimo įstatymo 12 straipsnio 3 punktą, savivaldybės prisiimti įsipareigojimai pagal garantijas dėl savivaldybės valdomų įmonių prisiimtų, bet dar neįvykdytų įsipareigojimų grąžinti kreditoriams lėšas pagal paskolų sutartis, finansinės nuomos (lizingo) sutartis, kitus įsipareigojamuosius skolos dokumentus negali viršyti 10 procentų šiame įstatyme nurodytų prognozuojamų savivaldybės biudžeto pajamų.

2019 METŲ SAVIVALDYBĖS PRISIIMTI ĮSIPAREIGOJIMAI PAGAL GARANTIJAS

 tūkst. eurų

|  |  |  |
| --- | --- | --- |
| Eil. Nr. | Rodikliai | 2019 m. |
| 1. | 2019 m. savivaldybės biudžeto prognozuojamos pajamos  | 10329 |
| 2. | 2019 metų finansinių rodiklių patvirtinimo įstatymo 12 straipsnyje nustatyti savivaldybių garantijų suteikimo limitai: | Limitas | Faktiškai2018-12-31 |
| 2.1. | savivaldybės prisiimti įsipareigojimai pagal garantijas negali viršyti 10 procentų nurodytų prognozuojamų savivaldybės biudžeto pajamų.  | 1032,9 | 160,7 |

 Jei Molėtų rajono savivaldybės taryba pritartų UAB „Molėtų švara“ garantijos suteikimui, 2019 m. Molėtų rajono savivaldybės suteiktų įsipareigojimų pagal garantijas suma būtų 869,9 tūkst. Eur, t. y. 8,4 procento nuo 2019 m. prognozuojamų savivaldybės biudžeto pajamų.

|  |  |  |  |  |  |  |
| --- | --- | --- | --- | --- | --- | --- |
| Eil. Nr.  | Įmonės pavadinimas | Įsipareigojimų suma2018 m. gruodžio 31 d.  | Planuojamiįsiparei-gojimai | Įsipareigojimų irplanuojamų įsipareigo-jimų suma | 2019 m. prognozuojamos savivaldybės pajamos | Planuojamas įsipareigojimų pagal garantijas procentas nuo prognozuojamų pajamų |
| 1. | UAB „Utenos regiono atliekų tvarkymo centras“ | 160,7 |   | 160,7 | 10329 | 8,4 |
| 2. | UAB „Molėtų švara“ |   | 709,2 | 709,2 |
| Iš viso: | **160,7** | **709,2** | **869,9** |

 Savivaldybės kontrolieriaus nuomone Molėtų rajono savivaldybei suteikus iki 709217 eurų garantiją už UAB „Molėtų švara“ imamą 10 metų paskolą investicinio projekto „Molėtų gimnazijos pastato ir jo inžinerinių sistemų fizinių ir energinių savybių gerinimas“ finansavimui, nebus viršytas Lietuvos Respublikos 2019 metų valstybės biudžeto ir savivaldybių biudžetų finansinių rodiklių patvirtinimo įstatyme nustatytas savivaldybės garantijų limitas ir nebus pažeisti Lietuvos Respublikos vietos savivaldos ir Biudžeto sandaros įstatymuose nustatyti savivaldybės garantijų teikimo principai.

 **2. Šiuo metu esantis teisinis reglamentavimas**

 Lietuvos Respublikos vietos savivaldos įstatymas;

 Lietuvos Respublikos biudžeto sandaros įstatymas;

 Lietuvos Respublikos 2019 metų valstybės biudžeto ir savivaldybių biudžetų finansinių rodiklių patvirtinimo įstatymas.

 Savivaldybių skolinimosi taisyklės, patvirtintos Lietuvos Respublikos Vyriausybės 2004 m. kovo 26 d. nutarimu Nr. 345.

**3. Galimos teigiamos ir neigiamos pasekmės priėmus siūlomą tarybos sprendimo projektą**

 Teigiamos pasekmės – savivaldybės administracija prisidės prie investicinio projekto „Molėtų gimnazijos pastato ir jo inžinerinių sistemų fizinių ir energinių savybių gerinimas“ įgyvendinimo.

**4. Priemonės sprendimui įgyvendinti**

 Garantijos suteikimo galimybės apskaičiavimas, savivaldybės kontrolieriaus išvada dėl garantijos suteikimo.

**5. Lėšų poreikis ir jų šaltiniai ( prireikus skaičiavimai ir išlaidų sąmatos)**

 Nėra.

**6.Vykdytojai, įvykdymo terminai**

 UAB „Molėtų švara“ (sutarties su kreditoriais pasirašymas ir projekto vykdymas).